Гукъыдэжыр къэзыIэтхэр
Щэнхабзэм и лэжьакIуэм и махуэр гъэлъэпIэныр къыхэзылъхьар, ар федеральнэ махуэшхуэ щIын хуейуэ япэу жызыIар УФ-м щэнхабзэмкIэ и министру щыта Соколов Александрщ. 2007 гъэм и гъатхэпэм зэIущIэ иригъэкIуэкIыу абы къыхигъэщауэ щытащ щэнхабзэм и къудамэ хэхахэм ехьэлIа махуэхэр (Фэеплъхэр хъумэным и махуэр, Театрым и махуэр, Печатым и махуэр, н.) ягъэлъапIэми, щэнхабзэ IуэхущIапIэхэм щылажьэхэми щхьэхуэу гулъытэ яхуэщIын зэрыхуейр.
Щэнхабзэм и лэжьакIуэм и махуэр гъатхэпэм и 25-м гъэлъэпIэным теухуа унафэм 2007 гъэм шыщхьэIум и 27-м Iэ щIидзауэ щытащ Урысей Федерацэм и Президент Путин Владимир.
Темыркъан Юрэ
Къардэн Хьэсэн
Токъуий Хъусен
Гъэсашэ Наталье
Щэнхабзэм зиужьыныр елъытащ къэралым абы хуищI гулъытэм, ахъшэу а Iуэхум хухихым. IэщIагъэлI нэсхэр гъэхьэзырыныр, абыхэм мылъкукIэ защIэгъэкъуэныр, щэнхабзэм и лэжьакIуэхэм я псэукIэр егъэфIэкIуэныр къэралым зэпымыууэ и нэIэ зытригъэтыпхъэщ, сыту жыпIэмэ щэнхабзэр цIыхум зезыгъэужь Iэмал нэхъыщхьэхэм ящыщщ.
Ульбашев Мутай
ТIыхъужь Алий
ДыщэкI КIунэ
Хэт щэнхабзэм и лэжьакIуэхэр? Кином, гъуазджэм, тхыдэм, нэгъуэщI IэнатIэхэми зи гъащIэр тезыухуахэрщ. Урысейм и щIыналъэ псоми гъатхэпэм и 25-м щагъэлъапIэ ахэр: щIыхь тхылъхэр, цIэ лъапIэхэр, нэгъуэщI саугъэтхэр зыхуагъэфэщахэм ахэр щратыж пшыхьхэр къызэрагъэпэщ, нэгузыужь программэхэр хузэхалъхьэри, абыхэм я гукъыдэжыр къаIэт.
Къэбэрдей-Балъкъэр Республикэр къулейщ ди щэнхабзэр утыкушхуэм изыхьэфа цIыху цIэрыIуэхэмкIэ. Абыхэм щэнхабзэм, гъуазджэм щызыIэрагъэхьа ехъулIэныгъэхэм ди къэралым гулъытэ къыщыхуащIащ, цIэ лъапIэхэмкIи ягъэпажащ.
РСФСР-м и цIыхубэ артистщ ЩоджэнцIыкIу Алий и цIэр зезыхьэ Къэбэрдей драмэ театрым и актеру щытахэу Токъуий Хъусен, ТIыхъужь Алий, ДыщэкI КIунэ, Сонэ Мухьэрбий сымэ, пшынауэ Iэзэ Къашыргъэ КIурацэ, балъкъэр артист Кучуков Магомед, уэрэджыIакIуэ Гъэсашэ Наталье, «СССР-м и цIыхубэ артист» цIэ лъапIэр зэрехьэ дирижер гъуэзэджэ Темыркъан Юрэ, УФ-м и цIыхубэ артистщ композиторхэу Къардэн Хьэсэнрэ Темыркъан Борисрэ, уэрэджыIакIуэ Тут Заур (апхуэдэуи КъБР-м, КъШР-м, АР-м я цIыхубэ артистщ), балетмейстер Ульбашев Мутай.
Сонэ Мухьэрбий
Темыркъан Борис
Тут Заур
УФ-м гъуазджэхэмкIэ щIыхь зиIэ и лэжьакIуэхэщ актёр Болэ Мурат, композитор ХьэIупэ ДжэбрэIил, режиссерхэу Теувэж СулътIанрэ Фырэ Русланрэ, драматург Шортэн Аскэрбий, ди къэралым щэнхабзэмкIэ щIыхь зиIэ и лэжьа-кIуэщ КъБР-м ЩэнхабзэмкIэ и фондым и унафэщI Вэрокъуэ Владимир. «УФ-м и цIыхубэ сурэтыщI» цIэ лъапIэр зэрехьэ Пащты Герман, РСФСР-м щIыхь зиIэ и художникщ ТхьэкIумашэ Михаил, Абей Викторрэ КIыщ Мухьэдинрэ КъБР-м и цIыхубэ сурэтыщIщ.
УФ-м щIыхь зиIэ и артистхэщ Къэбэрдей къэрал драмэ театрым и утыкур илъэс куэдкIэ зыгъэбжьыфIа Мысостышхуэ Пщызэбий (Абхъазми и цIыхубэ артистщ), ЖьакIэмыхъу КIунэ (ар икIи КъБР-м и Къэрал саугъэтым и лауреатщ), Балъкъыз Валерэ, Шыбзыхъуэ Басир, уэрэджыIакIуэхэу Хъупсырджэн Албэч, Батыр Мухьэдин, Ташло Алий, Дау Марианнэ.
КъБР-м и цIыхубэ артистхэщ Мэшыкъуэ Феня, Щэрмэт Людмилэ, Къэжэр Борис, Бесчокъуэ Майе, Думэныщ Iэулэдин, республикиплIым — КъБР-м, КъШР-м, АР-м, ИР-м — я цIыхубэ артистщ Нэхущ Чэрим, Къэбэрдей-Балъкъэрым, Адыгей, Ингуш республикэхэм я цIыхубэ артисткэщ Сокъур Ольгэ.
Щэнхабзэм и лэжьакIуэм и махуэ къэс мыбыхэм къахэхъуэну, я щIыхьыцIэхэр бэгъуэну ди гуапэщ.
ИСТЭПАН Залинэ.
